
Ko‘mir ta’minotida yangi tizim: aholi uchun tanlov va raqobat imkoniyati kengaymoqda

Aholi va budjet tashkilotlarini ko‘mir bilan ta’minlashda joriy yildan amal qilayotgan yangi tizim, bugungi kunga qadar amalga oshirilgan ishlar va oldinda turgan vazifalar haqida ochiq ma’lumot.
soriy yilda “O‘zbekko‘mir” AJ tomonidan aholi iste’molchilariga 1 million 530 ming tonna ko‘mir yetkazib berish rejalashtirilgan.
2026 yil 5 oktabr holatiga aholi uchun 377 ming 085 tonna ko‘mir birja savdolariga chiqarildi. Shundan 273 505 ming tonnasi tadbirkorlar tomonidan xarid qilindi.
Xarid qilingan ko‘mirning 18 797 tonasi ortib yuborilldi. 9 ming 413 tonnasi qabul qilib olindi, 6 oktabr holatiga tadbirkorlar tomonidan aholiga sotilgan ko‘mir hajmi  7 532 tonnani tashkil etdi.
[bookmark: _GoBack]Tadbirkorlar tomonidan 6-oktabr holatiga 7 ming 532 tonna ko‘mir aholiga sotildi.

Endi eng muhim o‘zgarish ‒ yangi tizim haqida ma’lumot

Xabaringiz bor, joriy yildan aholi va budjet tashkilotlariga ko‘mir yetkazib berishda yangi tartib joriy etildi.
Vazirlar Mahkamasining 30 iyuldagi 418-son qarori bilan ko‘mir sohasiga bozor mexanizmlari kiritilmoqda.
Eng muhim jihati ‒ mahalliy ko‘mirga davlat tomonidan qat’iy narx belgilash amaliyoti bekor qilindi.
Bu nima degani?
Endilikda “O‘zbekko‘mir” AJ aholi va budjet tashkilotlari uchun mo‘ljallangan ko‘mirni belgilangan hajmlarda birja savdolariga ochiq va shaffof tarzda chiqaradi.
Belgilangan talablarga javob beradigan tadbirkorlar esa ko‘mirni birja orqali xarid qilib, aholiga yetkazib beradi.
Bunda tadbirkor o‘zining xarid, tashish, saqlash va boshqa xarajatlarini hisobga olgan holda, bozor sharoitida shakllangan narx asosida mahsulotni iste’molchiga taklif qiladi.
Bu yerda eng muhim masala ‒ raqobat.
Raqobat qancha yuqori bo‘lsa, aholining tanlov imkoniyati ham shuncha kengayadi.
Shu sababli har bir tumanda kamida uchta tadbirkorlik sub’ektidan iborat ko‘mir sotuvchilari ro‘yxatini shakllantirish nazarda tutilgan.
Bu aholiga bir nechta sotuvchidan birini tanlash, mahsulot va narxlarni solishtirish hamda o‘ziga qulay variantni belgilash imkonini beradi.

Aholi ko‘mirni qaerdan va qanday oladi?

Yangi tizimda bu masalaga ham alohida e’tibor qaratilmoqda.
Aholiga qulaylik yaratish va ma’lumotlarni ochiq qilish maqsadida Mycoal.uz elektron platformasi joriy etilgan.
Ushbu platforma orqali aholi o‘z hududidagi ko‘mir sotuvchi tadbirkorlar haqida ma’lumot olishi, mahsulot va narxlar bilan tanishishi hamda buyurtma berish imkoniyatiga ega bo‘ladi.
Ya’ni, aholi kimdan ko‘mir olishini, qaysi mahsulotni tanlashini va buyurtmani qanday berishini oldindan bilishi mumkin.
Biz uchun bu tizimning asosiy mezoni ‒ fuqaroga qulaylik va ochiqlikdir.

Bugungi kunda qancha tadbirkor ishtirok etmoqda?

Hozir respublika hududlarida 74 ta tadbirkorlik sub’ekti ko‘mir sotish huquqini qo‘lga kiritgan va birja savdolarida ishtirok etmoqda.
Jumladan, Qoraqalpog‘iston Respublikasida ‒ 11 ta, Buxoro viloyatida ‒ 6 ta, Samarqand viloyatida ‒ 12 ta, Xorazm viloyatida ‒ 6 ta, Namangan viloyatida ‒ 7 ta tadbirkor faoliyat yuritmoqda.
Andijon, Toshkent va Sirdaryo viloyatlarida 3 tadan, Surxondaryo, Jizzax va Farg‘ona viloyatlarida 4 tadan tadbirkor birja savdolarida ishtirok etmoqda.
Bu, albatta, yakuniy ko‘rsatkich emas. Hududlarda tadbirkorlar sonini ko‘paytirish va raqobatni kuchaytirish bo‘yicha ishlar davom ettiriladi.

“O‘zbekko‘mir”ning vazifasi nimadan iborat?

Yangi tizimda “O‘zbekko‘mir” AJning asosiy vazifasi ‒ aholi va budjet tashkilotlari uchun zarur bo‘lgan ko‘mirni qazib chiqarish, belgilangan hajmlarda birja savdolariga o‘z vaqtida chiqarish va bozor ishtirokchilari uchun teng sharoit yaratishdan iborat.
Aholiga yetkazib berish va sotish jarayonida esa tadbirkorlik sub’ektlari ishtirok etadi.
Shu orqali bozor ishtirokchilari uchun ochiq va shaffof muhit yaratiladi, tadbirkorlar o‘rtasida raqobat shakllanadi, aholi esa tanlash imkoniyatiga ega bo‘ladi.
Biz bu jarayonda jamoatchilikni ochiq va tezkor axborot bilan ta’minlash, yuzaga kelayotgan masalalarni o‘z vaqtida hal etishga alohida e’tibor qaratamiz.

